
Liver-on-a-chip eszköz fejlesztése gyógyszermetabolizmus vizsgálatára

Az Organ-on-a-Chip mikroreaktorok az élő szervezet egyes szerveinek funkcióját modellezni
képes in vitro mikrofluidikai eszközök. A fejlesztett Liver-on-a-chip eszköz a máj
metabolizmusának bizonyos aspektusait modellezi. A gyógyszerkutatás preklinikai fázisához
kapcsolódó farmakokinetikai vizsgálatok egyik fontos lépése a hatóanyagjelölt molekulák
májhoz kötött metabolizmusának in vitro modellezése. Az élő szervezetben a
gyógyszermetabolizmus általában a májban nagyobb mennyiségben jelenlévő citokróm P450
(CyP450) enzimcsalád által katalizált oxidatív átalakulással történik. Az (ipari)
gyógyszerkutatás gyakorlatában a fenti enzimet tartalmazó máj mikroszóma (hepatociták
endoplazmatikus retikuluma) alapú biológiai modellt használnak, ennek a rendszernek
azonban számos korlátja ismert.
Kutatásunk keretében olyan új, nanokompozit rendszert fejlesztünk, ami a jelenleg használt in
vitro biológiai modell biomimetikus alternatívája. A biomimetikus rendszerben máj
mikroszóma helyett egy nanorészecskére rögzített, polimer nanoszálba ágyazott
metalloporfirin organokatalizátor rendszert használunk, ami a CyP450 enzimcsalád aktív
helyének szerkezeti analógjaként a mikroszóma által végzett átalakítást modellezi, de nem
rendelkezik annak bizonyos korlátaival.
Az elvégzett kísérletek a nanokompozit rendszer elektrosztatikus szálképzés technológiával
történő előállítására, a mikroreaktor kazetta megtervezésére, FDM 3D nyomtatás alapú
előállítására és összeszerelésére, valamint az eszköz kísérleti alkalmazásban történő
validálására fókuszálnak.
A kísérletes munka során sikeresen reprodukáltuk a biomimetikus nanokompozit rendszert és
azt egy általunk fejlesztett, folyamatos áramlású mikrocsatornás reaktorba integráltuk. Az
elvégzett kísérletsorozat célkitűzése, hogy a rögzítetlen katalizátorhoz képest a nanokompozit
rendszerben korábban kísérletesen tapasztalt kiemelkedő biokatalitikus aktivitást az áramlásos
mikroreaktor rendszerben is igazoljuk.



